text: "Bele, fait il, n'aiez anui,
   Ne ne soiez point esperdue
   Pour ce se je à vous me jue ;
   Ne vous devez si esfréer,
   PageV01P230
   Car je ne me faz fors jouer.
   À envis vous courrouceroie;
   Car plus aim vo pais que la moie.
   Si m'a seurpris vostre biauté
   Et vostre debonaireté,
   Et la maniere k'en vous voi,
   Que mon cuer et mon cors otroi
   Et mon roiaume entierement
   Tout à vostre commandement.
   Ne sai se distes voir ou non
   Que vous Trouvée aiez à non ;
   Mais, de quel lieu que vous soiez,
   Trestout certainement sachiez
   Que ma fenme espouse serés
   Et coronne d'or porterés.
   Cui que il soit, ne biau ne lait,
   Estre le couvient entresait.
   Sachiez pour nului nel lairoie
   Ne soie vostre et vous moie.
   Ce ne vous quier je plus celer,
   Et, pour vous miex asseürer
   De ce que en couvent vous ai,
   Maintenant vous espouserai.
   Car mes cuers e m'a commandé,
   Et j'en ferai tout a son gré;
   Nainc mais riens ne me commanda
   Si à certes com ce fait a.
   Moult me tient court que vostre soie
   Et je dou tout à vous m'otroie.
   J'ai bien fait son commandement;
   Car si ai ge amendement
   Que, se g'ere sires dou monde
   Tant com il dure à la roonde,
   Se m'a mes cuers fait tel commant
   Que j'en feroie tout autant.
   PageV01P231
   À ma dame ma mere irai ;
   Ici endroit vous laisserai."
  